钦定古今图书集成/明伦汇编/官常典/第649卷 > 张淑砺
## 钦定古今图书集成/明伦汇编/官常典/第649卷 > 张淑砺

按《明外史循吏传》：“淑砺，孟县人。嘉靖二十年进士，除
历城知县。县居会城，供亿繁，又岁比不登，募兵戍边，
征输苛急，淑砺应之有方，民不知扰，乃轻徭缓征，务
与休息。历城地瘠而赋不均，民多流移，为履原隰，视
土媺恶以登。下其赋，核额著籍，民始不以硗瘠为子
孙忧。诸转输供帐送迎，旧佥民数十家分值，率破产”，
长吏因缘为奸。岁终佥派，得贿即纵而役其无贿者，
民重困。淑砺悯之，稍征其役钱入官自办，什器帷帐
得转相为用，而黠胥不敢欺隐。五六十年，弊政一旦
如洗。使客至，未尝饬厨传，邀誉，折狱务得情实，不尚
威严。咨民疾苦，亹亹不厌。尝曰：“吾四载于兹，县署有
未经之迹，而未始一日忘蔀屋。月旦”与诸弟子设俎
豆，说《诗》《书》，登乡荐者倍于昔。由是士悦民安，流亡来
集，蒸蒸有太平之象焉。